محمد لبسطاوي تزاد ف خريبݣة (1 يناير 1954 - 17 ديسمبر 2014) ممتيل مغريبي، متل ف بزاف د لأفلام ولمسلسلات ولمسرحيات لمغريبية. تزاد لبسطاوي ف مدينة خريبݣة عام 1954، وتماك دوز طفولة ديالتو و تا شوية من شباب ديالو، من بعد مشا فبديا د تمانينات لطاليان  كعامل و مهاجر. و من بعد خمس سنين، قرر يرجع لمغريب، باش يدخل ميدان د التمتيل من زيرو ، و بدا لمشوار لفني ديالو فعام 1987 فاش لتاحق بفرقة مسرح ليوم، و من بعدها مع فرقة مسرة الشمس فعام 1995، وهي فرقة تصوبات مع محمد خيي ويوسف فاضل. و من بعد تشهر فأعمال دازت فتلفازا و لقات نجاح كبير بحال وجع تراب و علال لقلدة و جوق لعميين. مات محمد لبسطاوي فصباح د نهار لاربعا 17 ديسمبر 2014 ف صبيطار لعسكري بالرباط و هوا فعمرو 60 عاماً، بعد ما تقاتل مع لمرض لي فيه حيت كان كايعاني من واحد لكلوى كانت منفوخا ليه و كتاشف هادشي غي بزهر فاش شارك لحملة د التبرع بالدم. و تدفن ف مقبرة الشهدا فلعاصمة الرباط بعد ما صلاو عليه لعاصر نهار لاربعا، و لموت ديالو ماكنش ساهل بنسبة لصحابو ف لخدمة ؤ لجمهور المغربي و خلا ليهم حزن كبير.